HR Službeni list Europske unije C 48/14

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2014/C 48/06)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„ ” (KAFAE DOI TUNG)

EZ br.: TH-PGI-0005-0814-27.05.2010

ZOZP ( X ) ZOI ( )

1. Naziv

„ ” (Kafae Doi Tung)

2. Država članica ili treća zemlja

Tajland

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi iz Priloga I. Ugovoru (začini itd.)

3.2. Opis proizvoda na koji se odnosi naziv iz točke 1.

„Kafae Doi Tung” odnosi se na zrna kave arabica dobivena od biljaka kave koje se uzgajaju na planinskom lancu Nang Non u pokrajini Chiang Rai, na 800–1 200 metara nadmorske visine, na području razvojnog projekta Doi Tung koje obuhvaća 2 amphura (okruga): okrug Mae Fah Luang i okrug Mae Sai, od 20°13′45″ do 20°26′39″ sjeverne geografske širine i 99°43′18″ do 99°52′52″ istočne geografske dužine (dalje u tekstu: „određeno zemljopisno područje”). „Kafae Doi Tung” čine isključivo komercijalni hibridi arabice koji su stvoreni križanjem hibrida Catimor, Caturra i Catuai.

„Kafae Doi Tung” kava je jedinstvenog podrijetla. Stabla kave uzgajaju se u sjeni bujnih šuma i brižno se njeguju u svim fazama obrade. Pažljiva obrada započinje sadnjom plantaže, a završava prženjem i pakiranjem. „Kafae Doi Tung” ne sadržava toksine niti okratoksin. To daje Kafae Doi Tung njezin jedinstveni, uravnoteženi okus i voćni slatki miris/aromu, izdašnu kiselost bez oštrine te srednju punoću i okus u ustima.

Svojstva proizvoda

— Kava: arabica stvorena križanjem hibrida Catimor, Caturra i Catuai kako bi se održala stabilna svojstva.

Fizička svojstva „Kafae Doi Tung”:

— Zelena zrna kave: kvalitetna zelena zrna „Kafae Doi Tung” plavkasto su zelene ili zelene boje i sadrže 10–12 % vlage.

— Pržena kava: kvalitetna pržena kava „Kafae Doi Tung” umjerene je kiselosti i srednje punoće. Prženje se može provoditi u stupnjevima od laganog, srednjeg do vrlo tamnog. Pržena je kava smećkaste do tamno smeđe boje i jedinstvenog, dobro uravnoteženog okusa s voćnim slatkim mirisom/aromom, izdašne kiselosti bez oštrine i srednje punoće.

Odjel za intelektualno vlasništvo tajlandskog Ministarstva trgovine 2006. odobrio je registraciju oznake zemljopisnog podrijetla za „Kafae Doi Tung” u skladu s kojom se trgovačka oznaka „Kafae Doi Tung” smije upotrebljavati samo za kavu jedinstvenog podrijetla koja se uzgaja na nadmorskoj visini od 800 do 1 200 metara.

3.3. Sirovine (samo za prerađene proizvode)

1. Bobice kave s područja razvojnog projekta Doi Tung.

2. Zelena kava koja se dobiva iz svježih bobica sa stabala kave s područja razvojnog projekta Doi Tung i prerađuje u tvornici razvojnog projekta Doi Tung u okviru Zaklade Mae Fah Luang.

3.4. Hrana za životinje (samo za proizvode životinjskog podrijetla)

Ne primjenjuje se.

3.5. Posebni proizvodni postupci koji se moraju provesti na određenom zemljopisnom području

Sadnja

1. Odabire se sjeme biljaka visokog prinosa na kojima nema bolesti niti štetnika i koje imaju visok postotak klijavosti. Sjeme mora birati Odsjek za poljoprivredu u okviru Zaklade Mae Fah Luang.

2. Polja nasada nalaze se na nadmorskoj visini od 800 do 1 200 metara u prirodnoj sjeni bujne šume. Sjena i brdski nagib područja doprinose polaganom dozrijevanju zrna kave tako da su ona složenog, bogatog i intenzivnog okusa.

3. Biljke se sade na međusobnoj udaljenosti od približno 2 × 2 metra.

4. Trava se kosi i korov uklanja redovito tijekom cijele godine. Pokošena trava upotrebljava se za prekrivanje udubine za sadnju pri dnu biljke.

5. U primjerenim vremenskim razmacima koristi se gnojivo za prihranu preko lista i plodova te gnojivo za tlo.

6. Za sprečavanje i uklanjanje štetnika ne koriste se kemijska sredstva.

7. Grane se orezuju kako bi se održalo pupanje novih grana u skladu sa standardom Zaklade Mae Fah Luang.

Berba i proizvodnja zrna u pergamentnoj ljusci

1. Godišnja berba odvija se od listopada do veljače.

2. Pažljivo se ručno beru samo dozrele bobice.

3. Pobrane bobice odmah se prevoze do tvornice unutar istog dana.

4. Visokokvalitetni strojevi koriste se za pranje bobica kako bi se izdvojilo lišće i nezrele bobice koje isplivaju na površinu te se uklanjaju. Nakon toga uklanja se meso pulpe sa sjemenki kvalitetnih bobica.

5. Strojem za centrifugiranje uklanja se ljepljiva sluz s odabranih zrna. Zrna nakon toga fermentiraju u vodi oko 36 sati kako bi se osiguralo potpuno uklanjanje ljepljive sluzi, a taj postupak utječe i na razvoj jedinstvenih svojstava arome i okusa zrna.

6. Nakon fermentacije zrna se ispiru svježom tekućom vodom, a zatim suše na suncu na cementnoj podlozi, uz okretanje svakih 30 minuta. Postupak se ponavlja svakog dana sve dok se sadržaj vlage ne spusti na 10–12 %.

Pakiranje i skladištenje zrna u pergamentnoj ljusci

Zrna u suhoj pergamentnoj ljusci s 10–12 % vlage pakiraju se u jutene vreće i skladište u paletama na prozračnom mjestu koje nije izloženo sunčevom svjetlu.

Proizvodnja zelenih zrna

Postupak se sastoji od 4 koraka. Endokarp se odvaja od suhe pergamentne ljuske i zatim prolazi kroz puhalo kako bi se očistile preostale naslage. Zelena zrna razvrstavaju se po veličini prema promjeru i po težini pomoću sile teže. Tim se postupkom dobivaju kvalitetna zelena zrna „Kafae Doi Tung” koja su poznata kao Peaberry, Extra Fancy, Fancy, No 1 i Prime. Plavkasto su zelene ili sivkasto zelene boje i sadrže 10–12 % vlage.

Proizvodnja pržene kave

Zelena zrna prže iskusni radnici u strojevima za prženje visoke kvalitete. Prženje se može provoditi u različitim stupnjevima od laganog, srednjeg do vrlo tamnog. Najprije se prži manja količina, a potom se provodi ispitivanje kušanjem prije nego se započne s prženjem većih količina. Svaka serija prolazi ispitivanje kušanjem nakon prženja, a postupak uklanjanja ugljikovog dioksida provodi se pažljivo kako bi se očuvala aroma kave. Postupak prženja uobičajeno traje 12–15 minuta.

Pržena zrna kave različitih veličina i kvalitete zatim se miješaju prema različitim formulama.

Pržena kava melje se na tri stupnja: grubo, srednje i fino.

Dokaz o podrijetlu

Cijeli postupak proizvodnje nadzire se i prati putem registracije uzgajivača kave. Nadzor provodi Zaklada Mae Fah Luang. Spomenuti postupak proizvodnje mora se dokumentirati radi sljedivosti „Kafae Doi Tung”.

Inspekcijski nadzor postupka proizvodnje „Kafae Doi Tung” mora se provoditi u skladu s internim sustavom nadzora koji uspostavlja Zaklada Mae Fah Luang, koja je ovlaštena provoditi inspekcijski nadzor postupaka proizvodnje i skladištenja „Kafae Doi Tung” u bilo kojem trenutku, bez prethodne obavijesti.

Poljoprivrednici i poduzeća koja se bave skupljanjem, obrađivanjem, pakiranjem ili distribuiranjem „Kafae Doi Tung”, a koji žele koristiti oznaku zemljopisnog podrijetla „Kafae Doi Tung” moraju se upisati u Registar Zaklade Mae Fah Luang. Moraju sastaviti i dostaviti Registru svoj priručnik o radu.

O svakom prestanku rada ili promjeni podataka članova mora se obavijestiti tajnika Zaklade Mae Fah Luang. Ako se obavijest ne dostavi, članstvo se automatski ukida.

3.6. Posebna pravila za rezanje, ribanje, pakiranje itd.

Ambalaža je opremljena ventilom za očuvanje svježine kojim se omogućuje ispuštanje zraka iz vrećice, ali i sprečava ulazak zraka u vrećicu. „Kafae Doi Tung” pakira se u tri veličine ambalaže: 200 grama, 500 grama i 1 000 grama. Kako bi se osigurala kvaliteta i podrijetlo, postupak pakiranja provodi se pod nadzorom Zaklade Mae Fah Luang.

3.7. Posebna pravila za označivanje

1. Na ambalaži se moraju nalaziti riječi „ ” i/ili „KAFAE DOI TUNG”.

2. Odobrena je uporaba pečata Ureda Ujedinjenih naroda za droge i kriminal (UNODC) na ambalaži. Uporaba nije obvezna.

3. Obvezna je i uporaba logotipa tajlandske oznake zemljopisnog podrijetla te logotipa EU (nakon registracije u Europskoj uniji).

4. Sažeta definicija zemljopisnog područja

Određeno zemljopisno područje na kojem se provode svi proizvodni procesi područje je Doi Tung koje se nalazi na granici okruga Mae Fah Luang i okruga Mae Sai u pokrajini Chiang Rai. Područje je površine 93 515 raija ili 149,62 kvadratna kilometra od 20°13′45″ do 20°26′39″ sjeverne geografske širine i od 99°43′18″ do 99°52′52″ istočne geografske dužine.

5. Povezanost sa zemljopisnim područjem

5.1. Posebnost zemljopisnog područja

Najveći dio određenog zemljopisnog područja sastoji se od visokih planinskih lanaca koji se prostiru od sjevera prema jugu na istoku i na zapadu, stvarajući usku dolinu u sredini. Područje razvojnog projekta Doi Tung sastoji se od složenih planinskih lanaca, sačinjenih od različitih vrsta stijena koje većinom imaju isti stupanj otpornosti na trošenje uslijed vremenskih uvjeta. Strmi teren stvara mnoge potoke i rječice, kao što su Nam Puen, Huay Pueng, Huey Jalaw, Huay Pa Kluey, Huey Nam Rin, Mae Nam Rai i 1Nam Dang. Na području su prisutne obilne oborine s najmanje 120 kišnih dana godišnje. Godišnji je prosjek količine oborina 2 266 milimetara, a prosječna temperatura oko 22 Celzijeva stupnja. Tlo je pretežno ilovača, glinasta ilovača, pjeskovita ilovača i glina, s umjerenom sposobnošću upijanja vode.

5.2. Posebnost proizvoda

Zelena zrna

Ovim se postupkom dobivaju kvalitetna zelena zrna „Kafae Doi Tung” koja su poznata kao Peaberry, Extra Fancy, Fancy, No 1 i Prime. Plavkasto su zelene ili sivkasto zelene boje i sadrže 10–12 % vlage. Kvalitetna zelena zrna Doi Tung dobivaju se kroz 4 proizvodna postupka. Najprije se endokarp odvaja od suhe pergamentne ljuske. Nakon toga zrna se čiste prolaskom kroz puhalo kako bi se uklonile naslage i druge strane tvari, uključujući polomljena zrna i nepotpuna zrna. Treći je korak razvrstavanje prema promjeru te konačno slijedi razvrstavanje prema težini koristeći silu težu kako bi se uklonila zrna s nedostacima i kamenčići.

Pržena kava

Zelena zrna prže iskusni radnici u strojevima za prženje visoke kvalitete na području razvojnog projekta Doi Tung. Prženje se može provoditi u različitim stupnjevima od laganog, srednjeg do vrlo tamnog. Najprije se prži manja količina, a potom se provodi ispitivanje kušanjem prije nego se započne s prženjem većih količina. Svaka serija prolazi ispitivanje kušanjem nakon prženja. Postupak uklanjanja ugljikovog dioksida provodi se pažljivo kako bi se očuvala aroma kave. Pržena zrna kave različitih veličina i kvalitete zatim se miješaju prema različitim formulama.

Pržena se kava nakon toga hermetički pakira u vrećice od aluminijske folije s ventilom za očuvanje svježine kojim se dopušta izlazak ugljikovog dioksida iz vrećice, a sprečava ulazak zraka u vrećicu. Specifikacija je pržene kave „Kafae Doi Tung” sljedeća:

Sadržaj vlage: manje od 5 %

Invertni šećer: ne manje od 1,5 %

Ukupni pepeo: od 3 do 6 % suhe mase

Pepeo topiv u vodi: ne manje od 75 % ukupnog pepela

Kofein: ne manje od 1 %

Ekstrakt petroletera: 8–28 %

5.3. Uzročno-posljedična veza između zemljopisnog područja i kvalitete ili karakteristika proizvoda (za ZOI) ili posebne kvalitete, ugleda ili drugih karakteristika proizvoda (za ZOZP)

Razvojni projekt Doi Tung pokrenut je 1988. na inicijativu kralja radi poticanja pošumljavanja i borbe protiv narkotika. Kava arabica bila je jedan od usjeva koji su odabrani da ih planinska plemena sade umjesto maka. Projekt koji je potaknuo kralj stvorio je nova radna mjesta i stabilan izvor prihoda za lokalno stanovništvo, zahvaljujući čemu je ono postalo samodostatno.

Razvojnom projektu Doi Tung odobrena je uporaba pečata Ureda Ujedinjenih naroda za droge i kriminal na ambalaži „Kafae Doi Tung”.

Pored toga, budući da se „Kafae Doi Tung” uzgaja unutar područja pošumljavanja, sva stabla kave rastu u sjeni bujne šume. Zasjenjenost i velika nadmorska visina u kombinaciji s uporabom organskih gnojiva osiguravaju postupno dozrijevanje bobica, što zrnima kave Doi Tung daje jedinstven i intenzivan okus. Lišće koje pada sa stabala služi kao prirodno gnojivo kojim se poboljšava sastav hranjivih tvari u tlu, a sjena velikog drveća istovremeno stvara uravnotežen ekosustav i prirodno stanište za brojne ptice, životinje i biljke i raznoliko drveće.

Na proizvodnju „Kafae Doi Tung” značajno utječu prirodni i ljudski čimbenici. Doi Tung je planina koja se uzdiže do nadmorske visine od 800 do 1 200 metara (srednja visina uzgoja) i prikladna je za uzgoj kave arabica. Prirodna sjena u kojoj se uzgaja kava arabica omogućava polagano dozrijevanje bobica kave pri čemu nastaju zrna složenog, bogatog i intenzivnog okusa i arome. Takvo okruženje upotpunjuje pažljiv odabir sojeva kave, pažljivo održavanje, složeni postupci berbe te standardizirani postupak proizvodnje.

Upućivanje na objavu specifikacije

(članak 5. stavak 7. Uredbe (EZ) br. 510/2006 (3))

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidi bilješku 2.